Усэ къыхэхахэр щызэхуэхьэса
Урысей Федерацэм ис лъэпкъхэм я литературэм зегъэужьынымкIэ ядэIэпыкъуным теухуа програм-мэм хыхьэу, Москва иджыблагъэ къыщыдагъэкIащ «Современная литература народов России. Поэзия» антологие купщIафIэр. «Урысейм и щэнхабзэ» (2012-2018) федеральнэ программэм ипкъ иткIэ, тхылъыр дунейм къытехьащ Печатымрэ цIыхубэ коммуникацэхэмкIэ федеральнэ агентствэр (Урысейпечатыр) и дэIэпыкъуэгъуу.
«ПщIэ зыхуэтщI тхылъеджэхэ! Ди къэралым и лъэпкъыбэ литературэм и тхыдэмрэ хабзэ дахэхэмрэ дрогушхуэ. Тукай Габдуллэ, Карим Мустай, Гамзатов Расул, Алиевэ Фазу, нэгъуэщI усакIуэ, тхакIуэ цIэрыIуэхэр Урысейм къищынэмыщIауэ, хамэ къэрал куэдым къыщацIыху. Абыхэм я IэдакъэщIэкIхэм щыпхышат мамырыгъэр, зым адрейм пщIэ хуищIын зэрыхуейр, Хэкум и лъапIэныгъэхэр, къэралым щыпсэу лъэпкъ-хэм я щэнхабзэ къулейр хъумэн зэрыхуейр. А тхыгъэхэр ди зэхуэдэ хъугъуэфIыгъуэщ. Къыхэгъэщыпхъэщ зэфIэкI къэзыгъэлъагъуэу лъэпкъыбзэкIэ къалэмыр зыгъабзэ тхакIуэхэмрэ усакIуэхэмрэ ноби дызэримымащIэр. Абыхэм я Iэдакъэ къыщIэкIа усэхэр цIыхубэм я деж нэхьэсыным, тхылъеджэхэм ягу нэсыным мыхьэнэ ин иIэщ. Быдэу си фIэщ мэхъу усэ къыхэхахэр щызэхуэхьэса «Антология поэзии народов России» къыдэкIыгъуэм Уры-сейм и лъэпкъ литературэхэр хъумэнымрэ абы зегъэужьынымрэ хэлъхьэныгъэфI хуищIыну, ар куэдым щIэщыгъуэ ящыхъуну», — щетх УФ-м и Президент Путин Владимир тхы-лъым хуищIа пэублэ псалъэм.
УФ-м и щIыналъэхэм литературэм, тхылъыщIэхэмрэ тхылъеджэхэмрэ зыщегъэужьыным и дэIэпыкъуэгъуу щыIэ къызэгъэпэщакIуэ комитетым и унафэщIыр Нарышкин Сергейщ. Тхылъ щхьэпэм и федеральнэ ре-дакцэ советым хагъэхьащ Тхьэгъэ-зит Юрий, Беппаев МутIэлип (Къэ-бэрдей-Балъкъэр), МэшбащIэ Исхьэкъ (Адыгей), Тхьэгъэпсо Увжы- къуэ (Къэрэшей-Шэрджэс). Апхуэдэу лъэпкъыбзэхэмкIэ щIыналъэхэм къыщызэрагъэпэща редакцэ совет щхьэхуэхэм ди щIыналъэм щыщу хэтащ Абазэ Албэч, Ацкъан Руслан, Бицу Анатолэ, БакIуу Хъанджэрий, Гъут Iэдэм, Мыкъуэжь Анатолэ, Тхьэгъэзит Юрий сымэ.
Усыгъэм дихьэххэм ягу дыхьэну, напэкIуэцI 565-рэ зи Iувагъ мы антологием щызэхуэхьэсащ Урысейм ис лъэпкъ 58-м я усакIуэ пажэхэм я усэ къыхэхахэр. Къыхэгъэщыпхъэщ усэхэр тхылъым бзитIкIэ — урысыбзэрэ лъэпкъыбзэкIэ — зэрихуар. КъыдэкIыгъуэм и щхьэхуэныгъэхэм ящыщщ ноби зи къалэмыпэр лъэщу зыгъабзэ, зыщыщ лъэпкъым и литературэр гъэбеиным хэлъхьэныгъэфIхэр хуэзыщI, абы зегъэужьыным жыджэру хуэлажьэхэм я усэхэр тхылъым зэрихуар. Адыгэ усакIуэхэу Тхьэгъэзит Зубер, Уэрэзей Афлик, Жылэтеж Сэлэдин, Бицу Анатолэ, Къаныкъуэ Заринэ сымэ я IэдакъэщIэкIхэр антологием хагъэхьащ. Тхылъым и кIэм къыщывгъуэтынущ абы зи усэ итхэм ятеухуа тхыгъэ кIэщIхэр.
ТЕКIУЖЬ Заретэ.
